ai4bharat/Pralekha huggingface dataset:
তথ্যওসম্প্রচারমন্ত্রক
সরকারের প্রথম পঞ্চাশ দিনের রিপোর্ট কার্ড পেশ করলেন প্রকাশ জাভড়েকর
নয়াদিল্লি, ২২ জুলাই, ২০১৯
কেন্দ্রীয় মন্ত্রী শ্রী প্রকাশ জাভড়েকর আজ কেন্দ্রীয় সরকারের প্রথম ৫০ দিনের কাজকর্মের রিপোর্ট কার্ড পেশ করেছেন। নতুন দিল্লীতে আজ বই কার্ড পেশ করে সংবাদিকদের সঙ্গে আলাপচারিতার সময় তিনি বলেন, সরকারের দ্বিতীয় মেয়াদকালের শুরু থেকেই ‘সবকা সাথ, সবকা বিকাশ’ লক্ষ্যপূরণের প্রচেষ্টা চালানো হয়েছে। সংস্কার, জনকল্যাণ ও সুবিচারের দৃষ্টিভঙ্গী সরকারের চালিকাশক্তি হিসেবে কাজ করেছে। কৃষক, সৈনিক, যুব-সম্প্রদায়, শ্রমজীবি, ব্যবসায়ী, গবেষক, প্রতিবেশী দেশের সঙ্গে সম্পর্ক, বিনিয়োগ, পরিকাঠামো গঠন, দুর্নীতিরোধ ও সামাজিক ন্যায়ের মতো বিষয়গুলির ওপর সরকার বিশেষভাবে জোর দিয়েছে বলে শ্রী জাভড়েকর উল্লেখ করেন।
সরকারের বেশ কিছু গুরুত্বপূর্ণ সিদ্ধান্তের কথা মন্ত্রী পুনরায় উল্লেখ করেন। এখন থেকে প্রত্যেক কৃষককে ৬ হাজর টাকা করে দেওয়া হবে। বহু কৃষিপণ্যের ন্যূনতম সহায়ক মৃল্য বৃদ্ধি করা হয়েছে। কিছু ক্ষেত্রে এই মূল্য ২০১৪র তুলনায় তিনগুন করা হয়েছে। ১০ হাজারটি কৃষক উৎপাদক সংস্হা গঠন করা হচ্ছে। শ্রম আইনে পরিবর্তনের ফলে অসংগঠিত ক্ষেত্রের ৪০ কোটি শ্রমিক বেতন ও শ্রম সংক্রান্ত নিরাপত্তা ব্যবস্হায় উপকৃত হবেন। এই প্রথমবার, ব্যবসায়ীদের পেনশন দেওয়া হচ্ছে। মন্ত্রী আরও উল্লেখ করেন, ইএসআই-তে জমার হার, কর্মচারী ও নিয়োগকর্তা দুপক্ষের জন্যই কমানো হয়েছে।
দেশে বিনিয়োগ টানার জন্য গৃহীত পদক্ষেপগুলির কথা মন্ত্রী উল্লেখ করেন। সরকারি ব্যাঙ্কগুলিকে ৭০ হাজার কোটি টাকা দেওয়া হয়েছে। তিনি বলেন, ভারত একটি ৫ ট্রিলিয়ন ডলার অর্থনীতি হয়ে ওঠার চেষ্টা চালাচ্ছে। স্টার্ট-আপ সংস্হাগুলির জন্য একটি বিশেষ টিভি চ্যানেল শীঘ্রই চালু করা হবে। কেন্দ্রীয় স্বশস্ত্র বাহিনীর আধিকারিকদের নন-ফাংশনাল ফিনানসিয়াল আপগ্রেডেশন দেওয়া হয়েছে।
তিনি বলেন আগামী ৫ বছরে, পরিকাঠামো গঠনের জন্য ১০০ লক্ষ কোটি টাকা বিনিয়োগ করা হবে। জলশক্তি মন্ত্রালয় স্হাপনের মাধ্যমে সরকার জল সংক্রান্ত সমস্যা সমাধানের ওপর গুরুত্ব দিচ্ছে বলেও তিনি উল্লেখ করেন।
জম্মু ও কাশ্মীরে বিচ্ছিন্নতাবাদী কার্যকলাপ রুখতে সরকার যে পদক্ষেপগুলি গ্রহণ করেছে, তার সাফল্যের কথাও মন্ত্রী তুলে ধরেন। বিমস্টেক ও জি-২০র মাধ্যমে ভারত বিশ্বে অগ্রণী ভুমিকা পালন করছে বলেও তিনি জানান। প্রধানমন্ত্রীর মালদ্বীপ ও শ্রীলঙ্কা সফরের গুরুত্বও তিনি উল্লেখ করেন।
চন্দ্রযান-২ এর সাফল্যমন্ডিত উত্থান সম্বন্ধে শ্রী জাভড়েকর আস্হা প্রকাশ করে জানান যে ২০২২ সালে ভারতীয় নভোচরদের নিয়ে গগনযান মহাকাশ অভিযানে পাড়ি দেবে।
আমলাতন্ত্রের ক্ষেত্রে সরকার দুর্নীতির বিরুদ্ধে দৃঢ় পদক্ষেপ গ্রহণ করছে তিনি উল্লেখ করেন। আর্থিক অপরাধীদের বিরুদ্ধেও কড়া ব্যবস্হা নেওয়া হয়েছে। বেআইনী আর্থিক লেনদেন সংস্হাগুলির বিরুদ্ধে পদক্ষেপ গ্রহণের জন্য বিল আনা হবে বলেও তিনি জানান।
পকসো আইনে সংশোধনের মাধ্যমে শিশুদেরকে যৌন অপরাধের হাত থেকে রক্ষা করতে সরকার বদ্ধপরিকর বলে শ্রী জাভড়েকর জানান। দেশের চিকিৎসা শিক্ষার ক্ষেত্রে সংস্কারসাধন ও এক্ষেত্রে প্রশাসনিক স্বচ্ছতা, দায়বদ্ধতা ও মানোন্নয়ন নিশ্চিত করতে যে পদক্ষেপগুলি গ্রহণ করা হচ্ছে, মন্ত্রী তারও উল্লেখ করেন।
ভারতকে ৫ ট্রিলিয়ন ডলার অর্থনীতি হিসেবে গড়ে তোলা কেবল একটি স্বপ্নই নয় বলে মন্ত্রী জানান। সরকারের প্রথম ৫০ দিনের মধ্যে এই লক্ষ্যপূরণের জন্য রোড ম্যাপ তৈরি করা হয়েছে বলেও শ্রী জাভড়েকর জানান।
CG/SC/NS
(Visitor Counter : 124
স্বাস্থ্যওপরিবারকল্যাণমন্ত্রক
কোভিড-১৯ সম্পর্কে সর্বশেষ তথ্য
নয়াদিল্লী, ১৬ নভেম্বর, ২০২১
দেশব্যাপী টিকাকরণ অভিযানের আওতায় এখনও পর্যন্ত ১১২ কোটি ৯৭ লক্ষেরও বেশি টিকার ডোজ দেওয়া হয়েছে।
দেশে গত ২৪ ঘণ্টায় নতুন করে করোনা আক্রান্তের সংখ্যা ৮ হাজার ৮৬৫, যা ২২৭ দিনে সর্বনিম্ন।
ভারতে মোট আক্রান্তের মধ্যে সুস্পষ্টভাবে করোনায় আক্রান্তের হার ১ শতাংশের নীচে নেমে বর্তমানে ০.৩৮ শতাংশ, যা ২০২০র মার্চ থেকে এযাবৎ সর্বনিম্ন।
দেশে সুস্পষ্টভাবে করোনায় আক্রান্তের সংখ্যা ১ লক্ষ ৩০ হাজার ৭৯৩, যা ৫২৫ দিনে সর্বনিম্ন।
জাতীয় স্তরে সুস্থতার হার বর্তমানে ৯৮.২৭ শতাংশ, যা ২০২০র মার্চ থেকে এ পর্যন্ত সর্বোচ্চ। গত ২৪ ঘণ্টায় সুস্থ হয়েছেন ১১ হাজার ৯৭১ জন। এই নিয়ে দেশে করোনা থেকে আরোগ্য লাভ করেছেন মোট ৩ কোটি ৩৮ লক্ষ ৬১ হাজার ৭৫৬ জন।
দৈনিক ভিত্তিতে আক্রান্তের হার ২ শতাংশের নীচে নেমে এসে এখন ০.৮০ শতাংশে দাঁড়িয়েছে। গত ৪৩ দিনে দৈনিক সংক্রমণের হার ২ শতাংশের নীচে রয়েছে।
সাপ্তাহিক ভিত্তিতে আক্রান্তের হার ০.৯৭ শতাংশ, যা ৫৩ দিন ২ শতাংশের নীচে রয়েছে। এ পর্যন্ত ৬২ কোটি ৯৭ লক্ষেরও বেশি করোনার নমুনা পরীক্ষা করা হয়েছে।
CG/SS/NS
(Visitor Counter : 106
মানবসম্পদবিকাশমন্ত্রক
শিক্ষা মন্ত্রকের ভাষা সার্টিফিকেট সেলফি অভিযানের সূচনা
নয়াদিল্লি, ২৫ ফেব্রুয়ারি, ২০২২
এক ভারত, শ্রেষ্ঠ ভারতের ভাবনায় কেন্দ্রীয় শিক্ষা মন্ত্রক সাংস্কৃতিক বৈচিত্র ও বহুভাষিক ভাবধারার প্রসার ঘটাতে ভাষা সার্টিফিকেট সেলফি অভিযানের সূচনা করেছে।
এই উদ্যোগের মাধ্যমে শিক্ষা মন্ত্রক ও মাই গভ ইন্ডিয়ার তৈরি মোবাইল অ্যাপ ভাষা সঙ্গমের প্রচার চালানো হবে। এই অ্যাপ ব্যবহার করে সংবিধানে স্বীকৃত ২২টি ভারতীয় ভাষায় দৈনন্দিন কাজকর্মে ব্যবহৃত ১০০র বেশি বাক্য শেখা যাবে। এর সাহায্যে ভারতীয় ভাষাগুলিতে কাজ চালিয়ে যাবার মতো কথাবার্তা বলা যাবে। প্রাথমিকভাবে ৭৫ লক্ষ মানুষ যাতে কথা বলার এই দক্ষতা অর্জন করতে পারে, তার লক্ষ্যমাত্রা ধার্য করা হয়েছে।
ভাষা সার্টিফিকেট সেলফি কর্মসূচীতে জনসাধারণকে সোশ্যাল মিডিয়া অ্যাকাউন্ট থেকে পাওয়া শংসাপত্রটি আপলোড করতে হবে। এর পর সেই শংসাপত্রের সঙ্গে একটি নিজস্বী বা সেলফি তুলে #BhashaCertificateSelfie –তে আপলোড করতে হবে।
শিক্ষা মন্ত্রকের থেকে এই শংসাপত্র পেতে হলে প্রথমে মোবাইল অ্যাপটি ডাউনলোড করতে হবে। এই অ্যাপ অ্যান্ড্রোয়েড এবং আইওএস প্ল্যাটফর্মে পাওয়া যাবে। অ্যাপে ২২টি ভাষা থেকে পছন্দের ভাষাটি বেছে নিতে হবে। এর পর প্রতিটি ধাপে পরীক্ষা দিতে হবে। পরীক্ষায় সফল হলে শংসাপত্র পাওয়া যাবে।
প্রতি বছর সর্দার বল্লভ ভাই প্যাটেলের জন্মদিন ৩১শে অক্টোবরকে রাষ্ট্রীয় একতা দিবস হিসেবে পালন করা হয়। কেন্দ্রীয় শিক্ষা ও দক্ষতা বিকাশ মন্ত্রী শ্রী ধর্মেন্দ্র প্রধান রাষ্ট্রীয় একতা দিবসে ভাষা সঙ্গম অ্যাপের উদ্বোধন করেন। সেই সময় তিনি বলেন, ২০২০র জাতীয় শিক্ষানীতি ভারতীয় ভাষাগুলির ব্যবহার আরো বাড়াতে সাহায্য করবে। এই ভাবনায় বিভিন্ন ভাষা শেখার বিষয়টি প্রাতিষ্ঠানিকভাবে ক্রেডিট আর্নিং ব্য়বস্থাপনার মধ্যদিয়ে ভাষার উপর দক্ষতা কতটা হল তা নির্ধারণ করতে সাহায্য করবে।
ভাষা সঙ্গম মোবাইল অ্যাপটি অ্যান্ড্রোয়েড ফোনে https://play.google.com/store/apps/details?id=com.multibhashi.mygov.mygov_app অথবা আইওএস প্ল্যাটফর্মে https://apps.apple.com/in/app/bhasha-sangam/id1580432719 পাওয়া যাবে।
CG/CB/SFS
(Visitor Counter : 169
রেলমন্ত্রক
১৫ই অগাস্ট থেকে ২রা অক্টোবর পর্যন্ত চলা "ফিট ইন্ডিয়া ফ্রিডম রান" সম্পাদনে ভারতীয় রেল পূর্ণ সহযোগিতা করবে
কেন্দ্রীয় ক্রীড়া ও যুব বিষয়কমন্ত্রী শ্রী কিরেন রিজিজু শুক্রবার এই দৌড়ের সূচনা করেন। রেল বোর্ডের চেয়ারম্যান শ্রী ভি কে যাদব এই অনুষ্ঠানে উপস্থিত ছিলেন
ফিট ইন্ডিয়া ফ্রিডম রান কর্মসূচীকে সফল করতে সমস্ত জেনারেল ম্যানেজারদের নির্দেশ দেওয়া হয়েছে
ভারতীয় রেলের ২৯টি ক্রীড়াক্ষেত্রে ১০ হাজারের বেশী ক্রীড়াবিদ এবং ৩ শত প্রশিক্ষক রয়েছে। ২০১৯-২০ সালের ৩২টি জাতীয় ক্রীড়া পদকের মধ্যে ভারতীয় রেল ৬টি পদক জিতেছে
নতুন দিল্লী, ১৪ই অগাস্ট, ২০২০
ভারত সরকারের ক্রীড়া ও যুব বিষয়ক মন্ত্রকের উদ্যোগে, ১৫ই অগাস্ট থেকে ২রা অক্টোবর পর্যন্ত চলা "ফিট ইন্ডিয়া ফ্রিডম রান" সম্পাদনে ভারতীয় রেল পূর্ণ সহযোগিতা করবে। ফিট ইন্ডিয়া কর্মসূচীর অধীনে এই উদ্যোগ নেওয়া হয়েছে।
সামাজিক দূরত্ব বজায় রাখার সময় নিজেদের সুস্থ রাখতে ফিট ইন্ডিয়া রানের উদ্যোগ নেওয়া হয়েছে।
অংশগ্রহনকারীরা, তাদের নিজের জায়গায় এবং নিজের গতিতে, যে কোনো সময়ে দৌড়ে সামিল হতে পারবেন।
কেন্দ্রীয় ক্রীড়া ও যুব বিষয়কমন্ত্রী শ্রী কিরেন রিজিজু শুক্রবার এই দৌড়ের সূচনা করেন।রেল বোর্ডের চেয়ারম্যান শ্রী ভি কে যাদব এই অনুষ্ঠানে উপস্থিত ছিলেন। ফিট ইন্ডিয়া ফ্রিডম রান কর্মসূচীকে সফল করতে সমস্ত জেনারেল ম্যানেজারদের নির্দেশ দেওয়া হয়েছে। রেলের আধিকারিক, কর্মীবৃন্দের পরিবারের সদস্যদের সচেতন করে অধিকমাত্রায় অংশগ্রহণে সামিল হওয়ার আহ্বান জানানো হয়েছে।
শুরু থেকেই ভারতীয় রেল ভারতের ক্রীড়াক্ষেত্রকে তুলে ধরতে নজির রেখেছে। প্রতি বছর প্রায় ৩০০ থেকে ৪০০ ক্রীড়াবিদকে ভারতের ক্রীড়াক্ষেত্রে উন্নতি করতে, ভারতীয় রেল নিয়োগ করে থাকে। তাদের অনুশীলনে সব রকম সুবিধা দেওয়া হয়ে থাকে। ভারতীয় রেলের, ২৯টি ক্রীড়াক্ষেত্রে ১০ হাজারের বেশী ক্রীড়াবিদ এবং ৩০০ প্রশিক্ষক রয়েছেন। ২০১৯-২০ সালের ৩২টি জাতীয় ক্রীড়া পদকের মধ্যে ভারতীয় রেল ৬টি পদক জিতেছে।
(CG/PPM
প্রতিরক্ষামন্ত্রক
সন্ত্রাস দমনে সমবেত আন্তর্জাতিক প্রয়াস গ্রহণের আহ্বান জানালেন প্রতিরক্ষা মন্ত্রী
নয়াদিল্লি, ০৬ সেপ্টেম্বর, ২০১৯
সন্ত্রাসের সঙ্গে যুক্ত ষড়যন্ত্রকারীদের নিয়ন্ত্রণে এবং যারা সন্ত্রাসে মদত ও অর্থ জোগান দিয়ে জঙ্গিদের নিরাপদ আস্তানা করে দেয় তাদের বিরুদ্ধে কড়া ব্যবস্হা গ্রহণের সহওয়াল করে প্রতিরক্ষা মন্ত্রী শ্রী রাজনাথ সিং সমবেত আন্তর্জাতিক প্রয়াস গ্রহণের আহ্বান জানিয়েছেন।
কোরিয়া প্রজাতন্ত্র সফরকালে ‘সিওল ডিফেন্স ডায়ালগ ২০১৯’-এ মূল ভাষণ দিতে গিয়ে প্রতিরক্ষা মন্ত্রী বলেন, “আজ সমগ্র বিশ্ব নিরাপত্তাগত যে অসংখ্য চ্যালেঞ্জের সম্মুখীন, তারমধ্যে সবচেয়ে বিপজ্জনক হল সন্ত্রাসবাদ”। বিশ্বের কোনও দেশই সন্ত্রাসবাদের বিপদ থেকে মুক্ত নয়। ভারত, রাষ্ট্রসঙ্ঘ ও অন্যান্য মঞ্চে সর্বদায় সন্ত্রাস দমনে দ্বি-পাক্ষিক, আঞ্চলিক ও বহুপাক্ষিক পর্যায়ে সহযোগিতা গড়ে তোলার ব্যাপারে সক্রিয় থেকেছে বলেও তিনি উল্লেখ করেন।
বিশ্ব নিরাপত্তা পরিস্হিতি নিয়ে প্রতিরক্ষা মন্ত্রী বলেন, “আমাদের অঞ্চল সন্ত্রাসবাদ, দ্বন্দ্ব, সীমান্তপারের অপরাধ, নৌ-বাণিজ্যে হুমকি, জনসংখ্যার বৃদ্ধির মতো প্রচলিত ও অপ্রচলিত সমস্যার সম্মুখীন হয়ে থাকে।” এছাড়াও রয়েছে সুস্হায়ী উন্নয়ন, শক্তির অপ্রতুলতা, আন্তঃ-আঞ্চলিক বাণিজ্যে ঘাটতি ও সংযোগের অভাবের মতো সমস্যা।
প্রতিবেশী দেশগুলির সঙ্গে সুসম্পর্ক বজায় রাখার ওপর গুরুত্ব দিয়ে প্রতিরক্ষামন্ত্রী জানান, ‘প্রতিবেশী প্রথম’ এই নীতির অঙ্গ হিসেবে ভারতের বিদেশ নীতিতে নিকট ও দূরবর্তী উভয় ভৌগোলিক অঞ্চলের প্রতিবেশীরা সমান প্রাধান্য পেয়ে থাকে। কোরিয়া উপদ্বীপ অঞ্চলে শান্তি ও স্হিতিশীলতা প্রতিষ্ঠায় ভারতের সমর্থনের কথা প্রকাশ করে শ্রী সিং বলেন, ভারত-প্রশান্ত মহাসাগরীয় অঞ্চলে অভিন্ন-সমৃদ্ধি ও নিরাপত্তার জন্য এক অভিন্ন আইনের শাসন-ভিত্তিক ব্যবস্হা গড়ে তোলা প্রয়োজন। এই অঞ্চলের সমস্ত দেশের সার্বভৌমত্ব, ভৌগলিক অখন্ডতা ও সমতার ওপর গুরুত্ব দিয়ে এ ধরণের ব্যবস্হা গড়ে তুলতে হবে। এমনকি, এ ধরণের ব্যবস্হার ক্ষেত্রে সমস্ত দেশের সহমত থাকাও প্রয়োজন বলে প্রতিরক্ষা মন্ত্রী অভিমত প্রকাশ করেন।
প্রতিরক্ষা মন্ত্রী ভারত-প্রশান্ত মহাসাগরীয় অঞ্চলে সহযোগিতামূলক সম্পর্ক জোরদার করতে ভারতের প্রয়াসের কথা উল্লেখ করে বলেন, সমগ্র এশিয়া একবিশংশ শতাব্দীকে শান্তি ও সার্বিক উন্নয়নের শতাব্দীতে পরিণত করতে পারে, যেখানে প্রতিটি দেশ দারিদ্র্য, রোগ, নিরক্ষরতা ও সন্ত্রাসবাদের মতো অভিন্ন চ্যালেঞ্জগুলির মোকাবিলা করতে সক্ষম।
প্রতিরক্ষা মন্ত্রী আরও বলেন, ভারতের ‘পূর্বে তাকাও নীতি’ এবং কোরিয়ার ‘নতুন দক্ষিণাঞ্চলীয় নীতি’র মধ্যে যে সঙ্গতি গড়ে উঠেছে, তার ফলে দুই দেশের বিশেষ কৌশলগত অংশীদারিত্ব অনেক মজবুত হয়েছে।
SSS/BD/NS
(Visitor Counter : 60
অর্থমন্ত্রক
মুডিজ ইনভেস্টর্স সার্ভিসের দৃষ্টিভঙ্গী পরিবর্তনের প্রেক্ষিতে অর্থ মন্ত্রকের প্রতিক্রিয়া
নয়াদিল্লি, ০৮ নভেম্বর, ২০১৯
আন্তর্জাতিক আর্থিক রেটিং সংস্থা মুডিজ ইনভেস্টর্স সার্ভিস আজ বিএএ-২ সংক্রান্ত বিদেশি মুদ্রা ও স্থানীয় মুদ্রার দীর্ঘকালীন ভিত্তিতে জারি করা রেটিং অপরিবর্তিত রেখে ভারত সরকারের স্থিতিশীল থেকে নেতিবাচক রেটিং – এর প্রেক্ষিতে কেন্দ্রীয় অর্থ মন্ত্রক তার প্রতিক্রিয়া জানিয়েছে।
কেন্দ্রের পক্ষ থেকে জানানো হয়েছে, ভারত বিশ্বের দ্রুত বিকাশশীল বড় অর্থনীতিগুলির অন্যতম। ভারতের আপেক্ষিক অবস্থান অক্ষুণ্ন রয়েছে। আন্তর্জাতিক অর্থ ভান্ডার আইএমএফ সর্বশেষ বিশ্ব আর্থিক আভাসে জানিয়েছে যে, ভারতের অর্থনীতি ২০১৯ – এ ৬.১ শতাংশ হারে বাড়বে। ২০২০-তে ভারতের আর্থিক বৃদ্ধির হার ৭ শতাংশে পৌঁছতে পারে। আইএমএফ সহ অন্যান্য বহুপাক্ষিক প্রতিষ্ঠানগুলির বিশ্লেষণ অনুযায়ী, ভারতের সম্ভাব্য আর্থিক বিকাশ হার যেহেতু অপরিবর্তিত রয়েছে, তাই মনে করা হচ্ছে ভারতের এই বিকাশ হারে ইতিবাচক দৃষ্টিভঙ্গী বজায় থাকবে।
সামগ্রিকভাবে দেশের অর্থ ব্যবস্থাকে আরও মজবুত করতে সরকার আর্থিক ক্ষেত্রে একাধিক সংস্কারমূলক পদক্ষেপ গ্রহণ করেছে। বিশ্ব জুড়ে অর্থনৈতিক মন্দার প্রেক্ষিতে ভারত সরকার ইতিবাচক কিছু ব্যবস্থা নিয়েছে। এই ব্যবস্থাগুলির ফলে ভারতের প্রতি ইতিবাচক মনোভাব বজায় রাখা সম্ভব হবে এবং মূলধন প্রবাহের পাশাপাশি, বিনিয়োগও টানা করা যাবে।
মুদ্রাস্ফীতি নিয়ন্ত্রণে রাখা এবং বন্ড থেকে মুনাফা কম করার সিদ্ধান্তের পাশাপাশি, ভারতের অর্থনীতির মৌলিক বুনিয়াদ মজবুত রয়েছে। ভারতে নিকট ও মধ্যবর্তী মেয়াদে বিকাশে মজবুত সম্ভাবনাগুলি বজায় থাকবে।
CG/BD/SB
(Visitor Counter : 143
কেন্দ্রীয়মন্ত্রিসভা
আগামী সপ্তাহে স্পেনে অনুষ্ঠিত রাষ্ট্রসঙ্ঘের জলবায়ু পরিবর্তন সংক্রান্ত কনফারেন্সে ভারতের অবস্থান অনুমোদন করল কেন্দ্রীয় মন্ত্রিসভা
নয়াদিল্লি, ২৭নভেম্বর, ২০১৯
প্রধানমন্ত্রী শ্রী নরেন্দ্র মোদীর পৌরহিত্যে কেন্দ্রীয় মন্ত্রিসভার আজকের বৈঠকে স্পেনের মাদ্রিদে আগামী ২ থেকে ১৩ই ডিসেম্বর, রাষ্ট্রসঙ্ঘের জলবায়ু পরিবর্তন সংক্রান্ত কনফারেন্সে ভারতের অবস্থান কেন্দ্রীয় মন্ত্রিসভা অনুমোদন করেছে। ২৫তম কনফারেন্স অফ পার্টিজ  রাষ্ট্রসঙ্ঘের জলবায়ু পরিবর্তন সংক্রান্ত কনভেনশনের কাঠামো মেনে হবে। এবারের সম্মেলনে সভাপতিত্ব করবে চিলি।
কেন্দ্রীয় পরিবেশ, বন ও জলবায়ু পরিবর্তন মন্ত্রী শ্রী প্রকাশ জাভড়েকর ভারতীয় প্রতিনিধিদলের নেতৃত্ব দেবেন। সিওপি-২৫ অত্যন্ত গুরুত্বপূর্ণ একটি সম্মেলন। এই সম্মেলনে রাষ্ট্রসঙ্ঘের জলবায়ু পরিবর্তন সংক্রান্ত কনভেনশনের কাঠামোর  নীতি মেনে ২০২০ সালের আগে কিয়োটো প্রোটোকল এবং ২০২০ পরবর্তী প্যারিস জলবায়ু চুক্তি মেনে দেশগুলির কর্মতৎপরতা নিয়ে আলোচনা হবে। প্যারিস চুক্তি অনুযায়ী, সাম্যনীতি অনুসরণ করে সদস্য রাষ্ট্রগুলির নিজস্ব ক্ষমতা অনুযায়ী ভিন্ন দায়িত্বের একই ধরনের নীতি  মেনে ভারতের ভূমিকা নির্ধারিত হবে।
জলবায়ু পরিবর্তনের বিষয়ে বিশ্ব জুড়ে স্বীকৃত উদ্যোগে ভারত নেতৃত্ব দিচ্ছে। প্রধানমন্ত্রী শ্রী নরেন্দ্র মোদীর নেতৃত্বে কেন্দ্র নানা পদক্ষেপ গ্রহণ করেছে। রাষ্ট্রসঙ্ঘের মহাসচিবের আহ্বানে জলবায়ু পরিবর্তন সংক্রান্ত শীর্ষ সম্মেলনে সম্প্রতি প্রধানমন্ত্রী শ্রী নরেন্দ্র মোদী ঘোষণা করেছেন ভারত ৪৫০ গিগাওয়াট পুনর্নবীকরণযোগ্য শক্তি উৎপাদনের লক্ষ্যে কাজ করবে। প্রধানমন্ত্রী সিবিডিআর-আরসি মেনে চলার আহ্বান জানান। আন্তর্জাতিক সৌর জোটের মাধ্যমে বিশ্ব জুড়ে সৌরশক্তি উৎপাদনের ক্ষেত্রে ভারত নেতৃত্ব দিচ্ছে।
ভারত এবং সুইডেন যৌথ উদ্যোগে শিল্পের পরিবর্তন সংক্রান্ত গোষ্ঠী জলবায়ু পরিবর্তনের ফলে সৃষ্ট বিপর্যয় প্রতিরোধী পরিকাঠামো গড়ে তোলার ক্ষেত্রে এক নতুন জোট গঠন করেছে। এই জোটের মাধ্যমে কার্বন নিঃসরণের পরিমাণ হ্রাসের ক্ষেত্রে নতুন নতুন প্রযুক্তি উদ্ভাবনের লক্ষ্যে বিভিন্ন দেশের সরকার এবং বেসরকারি সংস্থাগুলি একযোগে কাজ করবে।
জলবায়ু পরিবর্তন সংক্রান্ত আর্থিক দায়বদ্ধতার ক্ষেত্রে ২০২২ সালের মধ্যে প্রতি বছর ১০ লক্ষ কোটি মার্কিন ডলারের তহবিলের যে অঙ্গীকার উন্নত রাষ্ট্রগুলি করেছিল তা পূরণের ওপর ভারত গুরুত্ব আরোপ করেছে যার ফলে, ২০২০ পরবর্তী সময়ে বিকাশশীল রাষ্ট্রগুলির ওপর জলবায়ু পরিবর্তন সংক্রান্ত নানা উদ্যোগে আর্থিক প্রতিবন্ধকতা অন্তরায় হয়ে দাঁড়াবে না।
CG/CB/DM
(Visitor Counter : 153
কেন্দ্রীয়মন্ত্রিসভা
পর্যটন ক্ষেত্রে সহযোগিতা বাড়াতে ভারত ও পারাগুয়ের মধ্যে স্বাক্ষরিত সমঝোতাপত্রে কেন্দ্রীয় মন্ত্রিসভার অনুমোদন
নয়াদিল্লি, ০৬ নভেম্বর, ২০১৯
ভারত ও পারাগুয়ের মধ্যে পর্যটন ক্ষেত্রে সহযোগিতা বাড়াতে গত ২৭শে সেপ্টেম্বর নতুন দিল্লিতে স্বাক্ষরিত সমঝোতাপত্রে কর্মপরবর্তী অনুমোদন মিলেছে। প্রধানমন্ত্রী শ্রী নরেন্দ্র মোদীর পৌরহিত্যে কেন্দ্রীয় মন্ত্রিসভার আজকের বৈঠকে এই সিদ্ধান্ত হয়।
এই মউ স্বাক্ষরের মূল উদ্দেশ্যগুলি হ’ল – পর্যটন ক্ষেত্রে দ্বিপাক্ষিক সহযোগিতা বাড়ানো; পর্যটন সংক্রান্ত তথ্য আদান-প্রদান; হোটেল, ট্যুর অপারেটর ও বিমান সংস্থা সহ পর্যটন ক্ষেত্রের সঙ্গে যুক্ত সংশ্লিষ্ট সকল পক্ষের মধ্যে সহযোগিতা গড়ে তুলতে উৎসাহদান; মানবসম্পদ উন্নয়ন ক্ষেত্রে সহযোগিতার লক্ষ্যে বিনিময় কর্মসূচি চালু করা; পর্যটন ও আতিথেয়তা ক্ষেত্রে বিনিয়োগ; উভয় পক্ষের মধ্যে পর্যটনের প্রসারে ট্যুর অপারেটর, মিডিয়া ও নীতি-প্রণেতাদের জন্য একে অপরের দেশ ভ্রমণ; পর্যটনের প্রসারে আকর্ষণীয় জায়গাগুলির আরও বেশি প্রচার, উন্নয়ন তথা সুষ্ঠু পরিচালনার মতো ক্ষেত্রে পারস্পরিক অভিজ্ঞতা বিনিময়; একে অপরের দেশে ভ্রমণ মেলা বা প্রদর্শনীগুলিতে অংশগ্রহণ এবং নিরাপদ ও সুরক্ষিত, সম্মানজনক ও সুস্থায়ী পর্যটনের প্রসার।
মন্ত্রিসভার এই সিদ্ধান্তের ফলে পর্যটন ক্ষেত্রে সহযোগিতা বাড়ানোর লক্ষ্যে দুই দেশের মধ্যে প্রাতিষ্ঠানিক ব্যবস্থা গড়ে তোলা সম্ভব হবে। একই সঙ্গে, পারাগুয়ে থেকে ভারতে আগত পর্যটকের সংখ্যা বৃদ্ধি করতেও সাহায্য করবে। পক্ষান্তরে আর্থিক ও কর্মসংস্থানের দিক থেকে উভয় দেশই লাভবান হবে। পর্যটন ক্ষেত্রের সঙ্গে যুক্ত সংশ্লিষ্ট সকল পক্ষের পারস্পরিক স্বার্থে দীর্ঘমেয়াদী পর্যটন-সহযোগিতা গড়ে তোলার ক্ষেত্রেও এক অনুকূল বাতাবরণ গড়ে উঠবে।
CG/BD/SB
(Visitor Counter : 57
বৈদ্যুতিন ও তথ্যপ্রযুক্তি মন্ত্রক
কমন সার্ভিস সেন্টারগুলির কাজকর্মে আমূল পরিবর্তন নিয়ে আসতে গ্রামস্তরীয় শিল্পোদ্যোগীদের প্রচেষ্টার প্রশংসা করলেন রবিশঙ্কর প্রসাদ
নয়াদিল্লি, ১৫ মে, ২০১৮
গ্রামাঞ্চলের শিল্পোদ্যোগীরা দেশে কমন সার্ভিস সেন্টারগুলির  কাজকর্মে আমূল পরিবর্তন নিয়ে আসতে গুরুত্বপূর্ণ ভূমিকা নিয়েছেন বলে মন্তব্য করলেন কেন্দ্রীয় ইলেকট্রনিক্স ও তথ্যপ্রযুক্তি মন্ত্রী শ্রী রবিশঙ্কর প্রসাদ। সোমবার নতুন দিল্লিতে ‘টেলি-সেন্টার এন্টাপ্রুন্যরশিপ কোর্স’ শীর্ষক দু’দিনের এক কর্মশিবিরের উদ্বোধন করে শ্রী প্রসাদ আরও বলেন নতুন ভারত গঠনের ক্ষেত্রে মূল চালিকাশক্তি হয়ে উঠতে পারেন এই শিল্পোদ্যোগী।
তৃণমূল স্তরে গুরুত্বপূর্ণ পরিষেবা প্রদানে গ্রামীন এলাকার শিল্পোদ্যোগীদের প্রচেষ্টার প্রশংসা করে শ্রী প্রসাদ জানান, কেন্দ্রীয় ও আঞ্চলিক পর্যায়ে সেরা শিল্পোদ্যোগীদের জন্য পুরস্কার চালু করা হচ্ছে। আগামী বছর থেকেই সেরা শিল্পোদ্যোগীদের নগদ এক লক্ষ টাকা করে পুরস্কার দেওয়া হবে।
মন্ত্রী জানান, বর্তমান কেন্দ্রীয় সরকার ক্ষমতায় আসার সময় সারা দেশে ৮৩ হাজার কমন সার্ভিস সেন্টার ছিল। এখন এই সংখ্যা বেড়ে হয়েছে ২ লক্ষ ৯২ হাজার। গ্রামীন এলাকায় ‘ডিজিটাল ভারত’ কর্মসূচির লক্ষ্যপূরনে গ্রামাঞ্চলের ৫৪ হাজার মহিলা শিল্পোদ্যোগী কঠোর পরিশ্রম করে চলেছেন। ২০১৭-১৮-তে এই সমস্ত শিল্পোদ্যোগীদের লেনদেনের পরিমান দাঁড়িয়েছে ১৯ হাজার কোটি টাকা। এমনকি, সারা দেশে ১০ লক্ষ মানুষের কর্মসংস্হান হয়েছে বলেও তিনি জানান। শ্রী প্রসাদ বলেন, ‘চলতি বছরে সমস্ত গ্রামস্তরীয় শিল্পোদ্যোগীদের লেনদেনের পরিমান ১ লক্ষ কোটি টাকায় পৌঁছাবে বলে তিনি আশাবাদী’।
শ্রী প্রসাদ আরও জানান, ডিজিটাল অর্থনীতিকে এক লক্ষ কোটি টাকায় নিয়ে যাওয়াই সরকারের লক্ষ্য। কয়েকদিনের মধ্যেই, কমন সার্ভিস সেন্টারের মাধ্যমে রেলে আসন সংরক্ষন ব্যবস্হা চালু হয়ে যাবে। এমনকি, কমন সার্ভিস সেন্টারগুলি সারা দেশে ৩১টি বি.পি.ও. চালু করেছে এবং শীঘ্রই এ ধরনের আরও কেন্দ্র চালু করার পরিকল্পনা রয়েছে বলে তিনি উল্লেখ করেন। শ্রী প্রসাদ স্বাস্হ্য বিমা ক্ষেত্রে কমন সার্ভিস সেন্টারগুলিকে সামিল করার সম্ভাবনা খুঁজে বের করতে পরামর্শ দেন।
CG/BD/NS/…
(Visitor Counter : 58
স্বাস্থ্যওপরিবারকল্যাণমন্ত্রক
কোভিড-১৯ সম্পর্কিত সর্বশেষ তথ্য
নয়াদিল্লি, ৯ অক্টোবর, ২০২১
দেশব্যাপী টিকাকরণ অভিযানের আওতায় ৯৩ কোটি ৯৯ লক্ষ টিকার ডোজ দেওয়া হয়েছে
দেশে গত ২৪ ঘণ্টায় নতুন করে আক্রান্তের সংখ্যা ১৯,৭৪০
সুস্পষ্টভাবে করোনায় আক্রান্তের হার দেশে মোট আক্রান্তের ১ শতাংশেরও কম, বর্তমানে এই হার ০.৭০ শতাংশ; যা ২০২০-র মার্চ থেকে সর্বনিম্ন
দেশে সুস্পষ্টভাবে করোনায় আক্রান্তের সংখ্যা ২ লক্ষ ৩৬ হাজার ৬৪৩, যা ২০৬ দিন পর সর্বনিম্ন
জাতীয় স্তরে সুস্থতার হার বর্তমানে ৯৭.৯৮ শতাংশ, যা ২০২০-র মার্চ থেকে সর্বাধিক
দেশে গত ২৪ ঘণ্টায় করোনামুক্ত হয়েছেন ২৩,০৭০ জন, এর ফলে মোট সুস্থতার সংখ্যা ৩ কোটি ৩২ লক্ষ ৪৮ হাজার ২৯১
সাপ্তাহিক ভিত্তিতে আক্রান্তের হার ১.৬২ শতাংশ, যা গত ১০৬ দিন ৩ শতাংশের নিচে
দৈনিক ভিত্তিতে আক্রান্তের হার ১.৫৬ শতাংশ, যা গত ৪০ দিন ৩ শতাংশের নিচে
দেশে এখনও পর্যন্ত নমুনা পরীক্ষার সংখ্যা ৫৮ কোটি ১৩ লক্ষ
CG/BD/DM/
(Visitor Counter : 115
প্রধানমন্ত্রীরদপ্তর
প্রধানমন্ত্রী অঞ্জারে এলএনজি টার্মিনাল এবং পাইপলাইন প্রকল্পের উদ্বোধন করলেন
নয়াদিল্লি, ৩০ সেপ্টেম্বর, ২০১৮
প্রধানমন্ত্রী শ্রী নরেন্দ্র মোদী গুজরাটের অঞ্জারে মুন্দ্রা এলএনজি  টার্মিনাল, আঞ্জার-মুন্দ্রা পাইপ লাইন প্রকল্প এবং পালানপুর-পালি-বাড়মের পাইপলাইন প্রকল্পের উদ্বোধন করেছেন।
এই উপলক্ষে, প্রধানমন্ত্রী বলেন, কচ্ছ-এ তিনি যে ভালোবাসা পেয়েছেন, তা অতুলনীয়। কচ্ছ অঞ্চলে বিগত দু-দশকে যে উন্নয়নমূলক কাজকর্ম হয়েছে, তিনি তার প্রশংসা করেন।
তিনি বলেন, আজকের কর্মসূচির মধ্যে উল্লেখযোগ্য হল রান্নার গ্যাস টার্মিনালের সূচনা, “একসঙ্গে তিনটি এ ধরনের টার্মিনাল উদ্বোধন করতে পেরে, আমি নিজেকে সৌভাগ্যবান মনে করছি”।
শ্রী মোদী বলেন, গুজরাটে যখন প্রথম টার্মিনাল গড়ে উঠেছিল, রাজ্যের মানুষ বিস্মিত হয়েছিলেন। এখন এই রাজ্যে রান্নার গ্যাসের চতুর্থ টার্মিনালটি গড়ে উঠতে চলেছে।
গুজরাট ভারতের এলএনজি হাব হয়ে উঠছে মন্তব্য করে প্রধানমন্ত্রী বলেন, এই উদ্যোগ প্রত্যেক গুজরাটবাসীকে গর্বিত করবে। যে কোনও দেশের সার্বিক উন্নয়নের জন্য এক শক্তিশালী বিদ্যুৎ ক্ষেত্রের প্রয়োজনীয়তার কথা উল্লেখ করে প্রধানমন্ত্রী বলেন, “আমরা যদি গরিব মানুষের জন্য বিদ্যুতের সংস্হান করতে না পারি, তাহলে আমরা দারিদ্র দুরীকরণও করতে পারব না”।
প্রধানমন্ত্রী আরও বলেন, সাধারণ মানুষের প্রত্যাশা ক্রমশ বৃদ্ধি পাচ্ছে। তারা চিরাচরিত পরিকাঠামোর পাশাপাশি আই-ওয়েজ, গ্যাস গ্রীড, ওয়াটার গ্রীড এবং অপটিক্যাল ফাইবার নেটওয়ার্কের মতো ব্যবস্হাও চাইছেন।
পর্যটন ক্ষেত্রে বিপুল সম্ভাবনার উল্লেখ করে প্রধানমন্ত্রী বলেন, সমগ্র বিশ্ব ভারতে আসার জন্য আগ্রহী। কচ্ছে আমরা দেখেছি, শ্বেতশুভ্র কচ্ছের রণ কিভাবে সমগ্র বিশ্বের দৃষ্টি আকর্ষণ করেছে। অসামরিক বিমান পরিবহন ক্ষেত্রকে আরও সুলভ করে তোলার পাশাপাশি যোগাযোগ ব্যবস্হার উন্নতিতে কেন্দ্রীয় সরকার যে সমস্ত পদক্ষেপ নিয়েছে, প্রধানমন্ত্রী সে কথাও উল্লেখ করেন।
সমস্ত গ্রাম ও জনপদে বিদ্যুৎ সংযোগ সুনিশ্চিত করতে যে সকল প্রয়াস নেওয়া হয়েছে, তার কথা উল্লেখ করে প্রধানমন্ত্রী বলেন, দেশের প্রতিটি বাড়িতে বিদ্যুৎ পৌঁছে দেওয়ার লক্ষ্যে কাজ চলছে। শ্রী মোদী বলেন, “দেশের সাধারণ মানুষের জীবনযাত্রায় আমরা গুণগতমানের পরিবর্তন নিয়ে আসতে চাই”।
CG/BD/NS/…
(Visitor Counter : 137
স্বাস্থ্যওপরিবারকল্যাণমন্ত্রক
ভারতে ফেয়ার ব্যাঙ্কস রোগ এবং এক্রোমেগালির ঘটনা
নতুন দিল্লি, ০৮ ফেব্রুয়ারি, ২০২২
ফেয়ারব্যাঙ্কস ডিজিজ, বা মাল্টিপল এপিফাইসিল ডিস্প্লাসিয়া আক্রান্ত রোগীদের সাধারণত ব্যথা এবং অস্থি সংক্রান্ত ব্যবস্থাপনার প্রয়োজন হয়। এজন্য ভারতে একটি সুবিধা পাওয়া যায়।
আরও একটি বিরল রোগ এক্রোমেগালি হরমোনের অত্যাধিক নিঃসরণের দ্বারা সৃষ্টি হয়। মূলত পিটুইটারি গ্রন্থিতে টিউমার হলে এই ধরনের রোগ হতে পারে। হরমোনের অধিক নিঃসরণের ফলে শৈশব এবং কৈশোরকালে উচ্চতা বৃদ্ধি একটি মূল সমস্যা হয়ে দাঁড়ায়।
এই উভয় ধরনের রোগের ক্ষেত্রে রোগী, কোন মেডিকেল কলেজ থেকে শুরু করে, কেন্দ্রীয় চিকিৎসা প্রতিষ্ঠান যেমন অল ইন্ডিয়া ইনস্টিটিউট অফ মেডিক্যাল সাইন্সেসে চিকিৎসার সুযোগ পান। এই সুযোগ বিনামূল্যে পাওয়া যায়। এক্রোমেগালি ক্ষেত্রে ব্যবহৃত সোমাটোস্ট্যাটিন ওষুধ অত্যাবশ্যকীয় ওষুধের তালিকা ২০১৫ সালে যুক্ত করা হয়েছে।
আজ রাজ্যসভায় এক লিখিত প্রশ্নের জবাবে কেন্দ্রীয় স্বাস্থ্য প্রতিমন্ত্রী ডঃ ভারতী প্রবীণ পাওয়ার এই তথ্য জানিয়েছেন।
CG/ SB
(Visitor Counter : 90
প্রতিরক্ষামন্ত্রক
নৌ-সেনা জাহাজ শিকারা’তে পুরস্কার প্রদান অনুষ্ঠান
নয়াদিল্লি, ১০ এপ্রিল, ২০১৯
সাহসিকতার ক্ষেত্রে অসামান্য সেবার স্বীকৃতি-স্বরূপ ভারতীয় নৌ-বাহিনীর মুম্বাই-ভিত্তিক পশ্চিমাঞ্চলীয় কমান্ডের যুদ্ধ জাহাজ শিকারা’তে আজ এক পুরস্কার প্রদান অনুষ্ঠানের আয়োজন করা হয়। অনুষ্ঠানে এ বছর প্রজাতন্ত্র দিবস উদযাপনের দিন ঘোষিত সাহসিকতা সহ অন্যান্য পুরস্কার নৌ-সেনানীদের হাতে তুলে দেওয়া হয়। এছাড়াও, নৌ-বাহিনীর বিভিন্ন ইউনিটকে বিগত বছরে তাঁদের অসামান্য সেবার জন্য শংসাপত্র দিয়ে সম্মানিত করা হয়। ভারতের রাষ্ট্রপতির পক্ষ থেকে নৌ-সেনা প্রধান অ্যাডমিরাল সুনীল লানবা এই পুরস্কারগুলি প্রাপকদের হাতে তুলে দেন। অনুষ্ঠানে নৌ-বাহিনীর উচ্চ পদস্থ আধিকারিকরা ছাড়াও পুরস্কার-প্রাপক সেনানীদের সদস্যরাও উপস্থিত ছিলেন।
এর আগে এক কুচকাওয়াজে বাহিনীর ৫০ জন সেনানী নৌ-সেনা প্রধানকে গার্ড অফ অনার দেন। কুচাকাওয়াজ শেষে নৌ-সেনা প্রধান মোট ৪৫টি পদক প্রাপকদের হাতে তুলে দেন। এর মধ্যে রয়েছে – সাহসিকতার জন্য ১৮টি নৌ-সেনা পদক, কর্তব্য পালনে আন্তরিকতা ও দক্ষতার জন্য ৯টি সেনাপদক, বিশিষ্ট সেবার জন্য ১৬টি পদক।
এই উপলক্ষে অ্যাডমিরাল লানবা বলেন, নৌ-সেনা জওয়ানদের কাছে কর্তব্য পালনে নিষ্ঠা প্রদর্শন ও সাহসিকতার জন্য অসামান্য স্বীকৃতিদানের দিক থেকে এই অনুষ্ঠানের বিশেষ তাৎপর্য রয়েছে। তিনি নৌ-সেনা কর্মীদের বিশিষ্ট সেবায় উৎসাহ দিতে পরিবারের সমর্থনের জন্য সংশ্লিষ্ট সকলকে ধন্যবাদ দেন।
CG/BD/SB
(Visitor Counter : 58
প্রধানমন্ত্রীরদপ্তর
শিক্ষক দিবসে শিক্ষাবিদের প্রতি শ্রদ্ধার্ঘ্য প্রধানমন্ত্রীর
নয়াদিল্লি, ৫ সেপ্টেম্বর, ২০২৩
যাঁরা স্বপ্ন দেখতে অনুপ্রাণিত করেন, যাঁরা ভবিষ্যৎ গড়েন এবং কৌতূহল জাগিয়ে তোলেন, আজ শিক্ষক দিবসে সেই সমস্ত শিক্ষাবিদদের কাজের প্রশংসা করেছেন প্রধানমন্ত্রী শ্রী নরেন্দ্র মোদী।
এক্স পোস্টে প্রধানমন্ত্রী লিখেছেন;
“#TeachersDay উপলক্ষে আমরা সমস্ত শিক্ষাবিদদের প্রশংসা করছি, যাঁরা স্বপ্ন দেখতে অনুপ্রাণিত করেন, ভবিষ্যৎ গড়েন এবং কৌতূহল জাগিয়ে তোলেন।
গতকাল শিক্ষকদের সঙ্গে আলাপচারিতার আরও কিছু মুহূর্ত।”
AC/MP /NS
(
ক্ষুদ্র, অতিক্ষুদ্রওমাঝারিশিল্পমন্ত্রক
খাদি ও গ্রামোদ্যোগ কমিশন কাশ্মীরে ২৩৩০-টি মৌমাছি বাক্স বিতরণ করে তাদের নিজেদের রেকর্ড ভেঙেছে
খাদি ও গ্রামোদ্যোগ কমিশন একদিনে সর্বোচ্চ সংখ্যক মৌমাছি বাক্স বিতরণ করে বিশ্ব রেকর্ড গড়েছে। কাশ্মীরের কুপওয়াড়াতে জঙ্গলি সেনা ছাউনি এলাকায় কমিশন এই কাজ করে তাদের নিজেদের তৈরি করা রেকর্ড ভেঙে দিয়েছে। এর আগে, বিশ্ব মৌমাছি দিবস উপলক্ষে অসমের মিসিং উপজাতির মধ্যে কাজিরাঙ্গা বনাঞ্চলে তারা ১ হাজারটি মৌমাছি বাক্স বিতরণ করেছিল। জঙ্গলি এলাকায় ২৩৩ জন প্রাপকের হাতে ২৩৩০টি মৌমাছি বাক্স তুলে দেওয়া হয়।
এই উপলক্ষে আয়োজিত এক অনুষ্ঠানে জম্মু-কাশ্মীরের উপ-মুখ্যমন্ত্রী কবিন্দর গুপ্তা বলেন যে, খাদি ও গ্রামোদ্যোগ কমিশনের এই কর্মসূচির ফলে কাশ্মীর উপত্যকায় কর্মসংস্থানের সুযোগ সৃষ্টি হবে। কমিশনের চেয়ারম্যান বিনয় কুমার সাক্সেনা বলেন, প্রধানমন্ত্রী নরেন্দ্র মোদীর যে ‘মিষ্টি বিপ্লব’-এর আহ্বান জানিয়েছেন, তা পূরণ করার লক্ষ্যে ‘মধু মিশন’ পরিচালিত হচ্ছে। সারা দেশে ২০১৮-র নভেম্বরের মধ্যে ১ লক্ষ ৩০ হাজার মৌমাছি বাক্স বিতরণের লক্ষ্যমাত্রা সমন্বিত ‘মধু মিশন’ নামে এই কর্মপরিকল্পনা কমিশনের উদ্যোগে পরিচালিত হচ্ছে। ইতিমধ্যেই ২৭ হাজার এই ধরণের মৌমাছি বাক্স বিতরণের কাজ সম্পূর্ণ হয়েছে। তিনি বলেন, খাদি ও গ্রামোদ্যোগ কমিশন প্রধানমন্ত্রীর কর্মসৃজন কর্মসূচি -র আওতায় একটি নোডাল এজেন্সি হিসাবে কাজ করছে। এই কর্মসূচিতে মধুর প্রক্রিয়াকরণ, বোতলে সংরক্ষণ, প্যাকেজিং এবং লেবেলিং-এর কাজের জন্য ঋণের ব্যবস্থা করা হবে।
কাশ্মীর উপত্যকায় শান্তি ও ঐক্য প্রতিষ্ঠার লক্ষ্যে ভারতীয় সেনাবাহিনীর ‘সদ্ভাবনা কর্মসূচি’র আওতায় কুপওয়াড়ায় এই অনুষ্ঠানের আয়োজন করা হয়েছিল। কুপওয়াড়ার বজ্র ডিভিশনের জিওসি মেজর জেনারেল সি ভি পোনাপ্পা এই অনুষ্ঠানে তাঁর ভাষণে বলেন যে, এই ধরণের উন্নয়নমূলক কর্মসূচি জম্মু-কাশ্মীরে শান্তি ও ঐক্য প্রতিষ্ঠায় বিশেষ গুরুত্বপূর্ণ ভূমিকা নিতে পারে। ভারতীয় সেনাবাহিনী মৌমাছি পালনের উদ্যোগ গড়ে তোলার জন্য প্রাপকদের প্রশিক্ষণ এবং ১০ শতাংশ আর্থিক সহায়তার ব্যবস্থা করেছে। এর ফলে, প্রাপকদের জীবিকার্জনের অনুকূল একটি মঞ্চের ব্যবস্থা করা সম্ভব হয়েছে।
(Visitor Counter : 51